钦定古今图书集成/明伦汇编/交谊典/第090卷 > 礼记 > 《因显》
## 钦定古今图书集成/明伦汇编/交谊典/第090卷 > 礼记 > 《因显》

夫火以吹爇生焰，镜以莹拂成鉴。火不吹则无外耀
之光，镜不莹必阙内影之照。故吹为火之光，莹为镜
之华。人之寓代，亦须声誉以发光华，犹比火镜假吹
莹也。今虽智如樗里，才若贾生，居环堵之室，无知己
之谈，望迹流于地，声闻于天，不可得也。柳下惠不遇
仲尼，则贞洁之行不显，未免于三黜之臣，无耻之人
也；季布不遇曹丘，则百金之诺不扬，未离于凡虏，无
羞之人也。二子所以德洽于当时而声流于万代者，
圣贤吹莹也。昔有卖良马于市者，已三旦矣，而市人
不顾，乃谓伯乐曰：“吾卖良马而市人莫赏，愿子一顾，
请献半马之价。”于是伯乐造市，来而迎睇之，去而目
送之，一朝之价，遂至千金。此马非昨为驽骀，今成𫘝
𫘨也。由人莫之赏，未有为之顾盼者也。夫樟木盘根
钩枝，瘿节蠹皮，轮囷拥肿，则众眼不顾，匠者采焉，制
为殿堂，涂以丹漆，画为黼藻，则百辟卿士莫不顾盼
仰视。木性犹是也，而昔贱今贵者，良工之为容也。荆
溪之珠，夜光之璧，荐之侯王，必藏之以玉匣，缄之以
金縢，若暗以投人，则莫不相盼以愕，按剑而怒。何者？
为无因而至故也。若物无所因，则良马劳于驵阓，美
材朽于幽谷，宝珠触于按剑。若有所因而至，则良马
一顾千金，樟木光于紫殿，珠璧擎之玉匣。今人之居
代，虽抱才智，幽郁穷闺，而无所因，未有为之声誉，先
之以吹莹，欲望身之光、名之显，犹扪虚缚风，煎汤觅
雪，岂可得乎。